поради което не може да бъде представен като доказателство за икономическата обосновка на износа на джъмбо ролки от Тайланд за Съюза през отчетния период. В допълнение, при търсене в интернет се установи, че избягването на плащането на антидъмпингови мита се използва от Dingheng като аргумент за привличане на клиенти, като на един уебсайт се споменава „Можем да ви предоставим алуминиево фолио от нашата фабрика в Тайланд или Италия, за да избегнем антидъмпинговия данък“ (19).
 (63)
 След разгласяването групата Dingsheng представи доклад от 2018 г. („доклада за 2018 г.“), като заяви, че той е първа версия на доклада за проучване на осъществимостта от 2019 г. („доклада за 2019 г.“). Групата Dingsheng също така подчерта, че въпреки че е наречен доклад за проучване на осъществимостта, а не инвестиционен план, той е бил анализиран от Съвета на директорите на основния акционер на Dingsheng в контекста на одобрението на инвестицията в Тайланд.
 (64)
 Комисията разгледа доклада за 2018 г. и установи, че макар и доста сходен с доклада за 2019 г., той е много по-ограничен по отношение на обхвата на предвидените дейности. Докато в доклада за 2018 г. се споменава само валцов стан и се изброява прогнозираното оборудване, което включва машини, предназначени само за валцуване, навиване, разрязване и темпериране, в доклада за 2019 г., от друга страна, се споменава линия за валцуване и леене. Линията за леене е от решаващо значение, тъй като според по-рано представената информация от дружеството нейното създаване би премахнало необходимостта от закупуване на фолио от Китай, което би позволило производството на фолио в Тайланд чрез използване на суровини (алуминиеви слитъци), закупувани от цял свят (вж. също съображение 59 по-горе).
 (65)
 Както е обяснено в съображение 61 по-горе, докладът за 2019 г. е от периода след създаване на производствения обект на Dingheng. Групата Dingsheng обаче твърди, че докладът за 2019 г. не е „нищо друго освен интегриране и преразглеждане на първия план, който беше изготвен през 2018 г. и който групата Dingsheng не можа да изпълни“. Освен това групата Dingsheng твърди, че в доклада за 2019 г. се предлага намаляване на първоначалния проект, като се предвижда производствен капацитет от [40 000—60 000] тона годишно вместо [50 000—70 000] тона годишно. Комисията обаче счете това твърдение за фактически невярно, като се има предвид, че в доклада за 2019 г. на няколко места изрично се споменава, че целта на доклада е да се даде възможност за допълнителен производствен капацитет от [40 000—60 000] тона, за да се достигне годишна продукция от [90 000—130 000] тона. Всъщност заглавието на доклада е „Проект за добавяне на [40 000—60 000] тона капацитет за производство на алуминиево фолио“.
 (66)
 Групата Dingsheng не предостави информация, с която да докаже, че към момента на съставяне на доклада за 2018 г. и на вземане на решението за инвестиране е имала намерение да създаде производствен обект в Тайланд, за който да не се налага внос на алуминиево фолио от Китай. Напротив, предоставената информация показва намерение за създаване на съоръжение за производство на джъмбо ролки от внос на фолио, като се извършват